AS แรลลี่ 4 วันพุ่ง 31%  มั่นใจ “เกมมือถือ” หนุนรายได้ช่วงโควิด
AS แรลลี่ 4 วันพุ่ง 31% รับยอดเล่นเกมมือถือเพิ่มช่วงโควิด-19 ส่วนครึ่งปีหลังวางกลยุทธ์เปิดตัวเกมมือถืออีก 4 เกมใหม่ รุกตลาดเวียดนาม ตั้งเป้ารายได้ปีนี้โตแกร่ง15 – 20% โบรกฯแนะ “เก็งกำไร”
29 ก.ค. 2564

ผู้สื่อข่าวรายงานว่าวันนี้ (29 ก.ค. 2564) ราคาหุ้น บริษัท เอเชียซอฟท์ คอร์ปอเรชั่น จำกัด (มหาชน) หรือ AS ณ เวลา 10.47 น. อยู่ที่ระดับ 17.60 บาท เพิ่มขึ้น 2.80 บาท หรือ 18.92% ทำจุดสูงสุดที่ 17.70 บาท และทำจุดต่ำสุดที่ 15.20 บาท ด้วยมูลค่าการซื้อขาย 573.24 ล้านบาท โดยราคาหุ้นปรับตัวเพิ่มขึ้นต่อเนื่อง 4 วันทำการ นับตั้งแต่ราคาปิดที่ระดับ 13.40 เมื่อวันที่ 21 กรกฎาคม 2564 คิดเป็นการปรับตัวขึ้นมา 4.20 บาท หรือ 31.34%

บริษัทหลักทรัพย์ คิงส์ฟอร์ด จำกัด (มหาชน) ระบุในบทวิเคราะห์ (29 ก.ค.64) ซึ่งมีการประเมินยังหุ้น AS ว่าด้วยเป็นกลุ่มอุตสาหกรรมเกมออนไลน์ซึ่งได้ประโยชน์จากการระบาดของ Covid-19 โดยในส่วนของทาง AS นั้นตั้งเป้ารายได้ปี 2564 เติบโตจากปีก่อนราว 15-20% ซึ่งกลยุทธ์หลักของทาง AS จะยังคงเน้นไปที่การเพิ่มสัดส่วนรายได้จากเกมมือถือมากขึ้น (จากเดิม 9% ตั้งเป้า 35%) โดยช่วงครึ่งปีหลังนี้วางแผนจะเปิดตัวเกมมือถืออีกอย่างน้อย 4 เกม ได้แก่ Real Yulgang, CABAL, Tera:Classic, และ Huang Yi Mobile
นอกจากนี้ AS ยังเริ่มรุกเข้าไปยังตลาดเวียดนามซึ่งเป็นตลาดที่มีผู้เล่นเกม Mobile และ PC สูงถึง 48 ล้านคน และ 45 ล้านคน ตามลำดับ (สูงกว่ายอดผู้เล่นไทยซึ่งเป็นตลาดหลักของ AS ที่ 36 ล้านคน (Mobile) และ 31 ล้านคน (PC) ตามลำดับ) ทั้งนี้คงแนะนำ “เก็งกำไร” ราคาเป้าหมาย 16.60 บาท